**Oktatási Hivatal**

1363 Budapest, Pf. 19.

info@oh.gov.hu

|  |  |
| --- | --- |
|  |  |

**Tisztelt Oktatási Hivatal**,

A következő közérdekű adatkérés ügyében fordulok önökhöz.

Tagja vagyok egy belső önértékelési csoportnak. Az ellenőrzés rendjét iskolánkra/óvodánkra is kiterjedő hatállyal a 20/2012. (VIII. 31.) EMMI rendelet szabályozza.

A rendelet arra kötelez, hogy végrehajtása érdekében nagy mennyiségű, személyes adatokat tartalmazó adathalmazt gyűjtsek össze kollégáimról és töltsek fel az önök adatbázisába. Ezt az adatgyűjtést és adattovábbítást egyrészt én végzem el mások személyes adataival, másrészt mások az én személyes adataimmal hajtják majd végre.

Mindazonáltal néhány jogi kérdés számomra megválaszolatlan, ezért azt kérem, hogy önök a törvényes határidőre figyelemmel, az alábbiakról tájékoztassanak.

Kérem továbbá, hogy ezt a levelet tekintsék az Infotörvény 28.§-a szerint minősülő

**közérdekű adatok megismerése iránti igénynek**

és a törvény 29. §-a alapján a törvényi határidőt figyelembe véve, azaz legfeljebb tizenöt napon belül az általam megadott elektronikus levélcímre válaszoljanak. Felhívom továbbá figyelmüket, hogy ugyanezen törvény alapján a megadott személyes adataim csak annyiban kezelhetők önök által, amennyiben az az igény teljesítéséhez szükséges. E közérdekű adatigénylés teljesítése nem indokolja a személyes adataim kezelését.

Az igényelt adatok:

**1.** Először is, noha erről a vonatkozó jogszabály nem szól, nyilvánvaló, hogy az Infotörvény (2011. évi CXII. törvény) alapján az önök nyilvántartásába a mi, azaz az ország szinte minden pedagógusának személyes adatai kerülnek. Mi pedig természetesen mindannyian érintettek vagyunk, a kezelt adatok továbbá személyes adatok, mert a törvény 3. §-a szerint érintett *„*bármely meghatározott, személyes adat alapján azonosított vagy – közvetlenül vagy közvetve – azonosítható természetes személy”, továbbá: „személyes adat:az érintettel kapcsolatba hozható adat – különösen az érintett neve, azonosító jele, valamint egy vagy több fizikai, fiziológiai, mentális, gazdasági, kulturális vagy szociális azonosságára jellemző ismeret –, valamint az adatból levonható, az érintettre vonatkozó következtetés.”

Az adatvédelem az Alaptörvény által elismert alapvető jog, az adatkezelésnek az Alkotmánybíróság állandó gyakorlata szerint alkotmányos célra kell irányulnia, továbbá a törvény 4. § (5) bekezdése szerint a célhozkötöttség mellett „tisztességesnek és törvényesnek” kell lennie, továbbá, tekintettel arra, hogy az Alaptörvény VI. cikk (2) bekezdése rögzíti azt, hogy „Mindenkinek joga van személyes adatai védelméhez…”, az adatkezelésnek meg kell felelnie a vonatkozó alkotmányos teszteknek is. A rendeletből ugyanakkor gyakorlatilag minden az Infotörvényben meghatározott garancia (pl. az adattörlésre, továbbításra, adatbiztonságra vonatkozóak) hiányzik.

Legjobb tudomásom szerint kötelező adatkezelést csak törvény (és kivételesen önkormányzati rendelet) rendelhet el, ezt az adatkezelést viszont az idézett miniszteri rendelet írja elő. Továbbá az Infotörvény 5. § (3) bekezdése értelmében kötelező adatkezelés esetén az adatkezelést elrendelő jogszabálynak meg kell határoznia a következőket:

* a kezelendő adatok fajtáit,
* az adatkezelés célját és feltételeit,
* az adatok megismerhetőségét,
* az adatkezelés időtartamát, valamint
* az adatkezelő személyét.

Az Infotörvény 20. § (2) bekezdése értelmében az érintettet az adatkezelés megkezdése előtt egyértelműen és részletesen tájékoztatni kell az adatai kezelésével kapcsolatos minden tényről, e körben különösen az adatkezelés céljáról és jogalapjáról. A (3) bekezdés szerint: „Kötelező adatkezelés esetén a tájékoztatás megtörténhet a (2) bekezdés szerinti információkat tartalmazó jogszabályi rendelkezésekre való utalás nyilvánosságra hozatalával is.”

**Ennek alapján kérem, tájékoztassanak a következőkről:**

1. **személyes adatkezelésnek tekintik-e az egységes pedagógus adatbázisba az ország összes pedagógusáról begyűjtött adatok kezelését;**
2. **mi az egységes pedagógus adatbázis adatkezeléseinek törvényes és alkotmányos célja;**
3. **hol találom meg az adatkezelést előíró törvényt magát, továbbá annak rám és személyes adataimra vonatkozó, azok kezelését előíró rendelkezéseit;**
4. **a kötelező adatkezelésről szóló az Infotörvény 20. § szerinti tájékoztatás megtörtént-e, ha igen, hogyan.**

**A fentieken túl az alábbi kérdésekben is kérem felvilágosításukat:**

**2.** Mint már írtam, engem az is zavar, hogy nem csak az én adataimat kell továbbítanom az önök adatbázisába, hanem, miután a kollégáim adatait is össze kell gyűjtenem és továbbítanom, ezzel magam is adatkezelőnek minősülhetek. Noha, mert az adatkezelés célját nem én határozom meg, a törvény gondos átolvasása után adatkezelőnek sem tekinthetem magam egyértelműen, mégsem lehetek adatfeldolgozó, hiszen önök velem semmilyen szerződést nem kötöttek („*adatfeldolgozó:*az a természetes… személy… aki vagy amely szerződés alapján – beleértve a jogszabály rendelkezése alapján kötött szerződést is – adatok feldolgozását végzi”). Ezért mégis leginkább adatkezelő lehetek, ami azt jelenti, hogy én magam is felelős leszek, ha – például azzal, hogy összegyűjtöm, majd feltöltöm az adataikat – valószínűleg jogellenesen kezelem a kollégáim adatait. Különösen abban az esetben ha, mint a fentiekből következik, kétségeim vannak az adatkezelés jogszerűsége tekintetében. Az Infotörvény 23. §-a kivételesen terhes bizonyítási szabályok, továbbá kártérítést és sérelemdíjat is tartalmazó felelősségi szabályok mellett biztosítja az adatalanyok számára a bírósági jogorvoslat lehetőségét.

**Kérem, ismertessék azokat az önök által kidolgozott vagy ismert garanciákat, amelyek megvédenek engem és hasonló helyzetben lévő kollégáimat attól, hogy adott esetben a bíróság jogellenes adatkezelőnek nyilvánítson. Kérem, tájékoztassanak arról, hogy mi zárja ki, hogy én magam a saját fizetésemből, illetve önök, azaz az Oktatási Hivatal az általam is fizetett közpénzből kártérítést, illetve sérelemdíjat legyünk kötelesek kifizetni, ha a rendelet szerint járunk ugyan el, de – ami ugyancsak lehetségesnek látszik – az mégis jogellenes adatkezelésnek minősül.**

**3.** A törvény 14. §-a alapján, a kötelező adatkezelés kivételével, jogom van az Önök által nyilvántartott adataim törlését kérni.

**Kérem, tájékoztassanak arról, hogy, mivel a kötelező adatkezelés törvényi feltételei hiányoznak, elismerik-e általánosságban a nyilvántartott adatokra vonatkozó törlési jogot. Ha nem, milyen törvényes indokkal tagadják meg a pedagógusoktól a törlés iránti esetleges kérelmeket? Van-e erre vonatkozó, már kidolgozott, jogi álláspontjuk?**

**dátum**

**Tisztelettel:**